Oficialusis leidinys L 236 , 23/09/2003 p. 0879 - 0880



5. KONKURENCIJOS POLITIKA 1. Europos bendrijos steigimo sutartis, VI antraštinė dalis, 1 skyrius "Konkurencijos taisyklės". a) Nepaisant EB Sutarties 87 ir 88 straipsnių, Lenkija gali ir toliau netaikyti pelno mokesčio įmonėms, kurios buvo nuo jo atleistos anksčiau nei 2001 m. sausio 1 dieną pagal 1994 m. Specialiųjų ekonominių zonų įstatymą, laikydamasi šių sąlygų: i) mažosioms įmonėms, kaip jos apibrėžtos Bendrijos dokumentuose [2] ir atsižvelgiant į Komisijos praktiką, iki 2011 m. gruodžio 31 d. vidutinėms įmonėms, kaip jos apibrėžtos Bendrijos dokumentuose [3] ir atsižvelgiant į Komisijos praktiką, iki 2010 m. gruodžio 31 d. Susijungimo, įsigijimo arba kitokiu panašiu atveju, kai jame dalyvauja įmonė, kuri pagal pirmiau minėtą teisės aktą buvo atleista nuo mokesčio, atleidimas nuo įmonių pelno mokesčio nutraukiamas. ii) kitoms įmonėms, jei laikomasi šių su pagalbos, suteiktos pagal pirmiau minėtą teisės aktą, dydžiu susijusių apribojimų: aa) Valstybės pagalba regionų investicijoms: - pagalba neturi viršyti 75 % reikalavimus atitinkančių investicinių išlaidų, jei įmonė gavo Specialiosios ekonominės zonos (toliau vadinama "SEZ") leidimą iki 2000 m. sausio 1 d. Jei įmonė gavo SEZ leidimą 2000 metais, visa pagalba neturi viršyti 50 % reikalavimus atitinkančių investicinių išlaidų; - jei įmonė veikia motorinių transporto priemonių sektoriuje [4], visa pagalba neturi viršyti 30 % reikalavimus atitinkančių investicinių išlaidų; - pagalbos, patenkančios į pirmiau minėtas 75 % ir 50 % ribas (30 % - motorinių transporto priemonių sektoriams), skaičiavimo laikotarpis prasideda 2001 m. sausio 1 d.; neįskaičiuojama visa pagalba, prašyta ir gauta remiantis iki tos dienos gautu pelnu; - pagalbos grąžinti neprivaloma, jei įstojimo dieną įmonė jau yra viršijusi taikomas ribas; - apskaičiuojant visą pagalbą, atsižvelgiama į visą pagalbą, suteiktą gavėjui reikalavimus atitinkančioms išlaidoms, įskaitant pagal kitas schemas suteiktą pagalbą, ir neatsižvelgiant į tai, ar pagalba suteikta iš vietinių, regioninių, nacionalinių ar Bendrijos šaltinių; - reikalavimus atitinkančios išlaidos apibrėžiamos pagal Nacionalinės regioninės pagalbos rekomendacijas [5]; - reikalavimus atitinkančios išlaidos, į kurias galima atsižvelgti, yra išlaidos, patirtos pagal SEZ leidimą arba programą, patvirtintą bendrovės ne vėliau kaip 2002 m. gruodžio 31 d. Galima atsižvelgti tik į tas išlaidas, kurios faktiškai patirtos laikotarpiu nuo schemos pagal 1994 m. Specialiųjų ekonominių zonų įstatymą įsigaliojimo iki 2006 m. gruodžio 31 d. bb) Valstybės pagalba mokymui, mokslo tyrimams ir plėtrai, taip pat aplinkosaugos investicijoms: - pagalba neturi viršyti atitinkamos pagalbos intensyvumo ribų, taikomų tokios pagalbos tikslams pagal EB sutarties 87 ir 88 straipsnius arba kitokias šiame Akte išdėstytas nuostatas; - pagalbos, patenkančios į taikomas ribas, skaičiavimo laikotarpis prasideda 2001 m. sausio 1 d.; neįskaičiuojama visa pagalba, prašyta ir gauta remiantis iki tos dienos gautu pelnu; - apskaičiuojant visą pagalbą, atsižvelgiama į visą pagalbą, suteiktą gavėjui reikalavimus atitinkančioms išlaidoms, įskaitant pagal kitas schemas suteiktą pagalbą, ir neatsižvelgiant į tai, ar pagalba suteikta iš vietinių, regioninių, nacionalinių ar Bendrijos šaltinių; - reikalavimus atitinkančios išlaidos apibrėžiamos pagal Bendrijos taisykles, taikomas atitinkamam pagalbos tikslui; - pagalbos grąžinti neprivaloma, jei įstojimo dieną įmonė jau yra viršijusi taikomas ribas; - reikalavimus atitinkančios išlaidos, į kurias galima atsižvelgti, yra išlaidos, patirtos pagal SEZ leidimą arba programą, patvirtintą bendrovės ne vėliau kaip 2002 m. gruodžio 31 d. Galima atsižvelgti tik į tas išlaidas, kurios faktiškai patirtos laikotarpiu tarp schemos pagal 1994 m. Specialiųjų ekonominių zonų įstatymą įsigaliojimo iki 2006 m. gruodžio 31 d. b) a punkte išdėstytos pereinamojo laikotarpio priemonės taikomos tik tuomet, jei Lenkija pakeis Specialiųjų ekonominių zonų įstatymą įtvirtindama pirmiau minėtus pakeitimus dėl pagalbos mažosioms ir vidutinėms įmonėms, taip pat didelėms įmonėms, suteiktos pagal 1994 m. Specialiųjų ekonominių zonų įstatymą iki 2000 m. gruodžio 31 d., taip pat esamą individualią pagalbą iki įstojimo dienos suderins su pirmiau išdėstytais reikalavimais. Bet kokia pagalba, suteikta pagal 1994 m. Specialiųjų ekonominių zonų įstatymą, kuri įstojimo dieną neatitinka a punkte išdėstytų sąlygų, laikoma nauja pagalba pagal esamos pagalbos schemą, nustatytą šio Akto IV priedo 3 skyriuje "Konkurencijos politika". c) Lenkija pateikia Komisijai: - per du mėnesius nuo įstojimo dienos - informaciją apie a punkte išdėstytų sąlygų įvykdymą; - iki 2007 m. vasario mėn. pabaigos - informaciją apie reikalavimus atitinkančias investicijų išlaidas, kurias pagalbos gavėjai patyrė pagal pirmiau minėtą teisės aktą, taip pat visą gavėjų gautos pagalbos sumą; ir - pagalbos, suteiktos gavėjams motorinių transporto priemonių sektoriuje, kontrolės pusmetines ataskaitas. 2. Europos bendrijos steigimo sutartis, VI antraštinė dalis, 1 skyrius "Konkurencijos taisyklės". Nepaisant EB sutarties 87 ir 88 straipsnių, Lenkija gali teikti valstybės pagalbą aplinkos apsaugai laikydamasi šių sąlygų: a) aplinkosaugos investicijoms, skirtoms laikytis standartų pagal Tarybos direktyvas 76/464/EEB [6], 82/176/EEB [7], 83/513/EEB [8], 84/156/EEB [9] ir 86/280/EEB [10], iki 2007 m. gruodžio 31 d., jei pagalbos intensyvumas neviršija taikomų regioninės pagalbos ribų. Mažosioms ir vidutinėms įmonėms, apibrėžtoms Bendrijos dokumentuose [11], intensyvumą galima padidinti iki 15 %. b) aplinkosaugos investicijoms, skirtoms laikytis standartų pagal Tarybos direktyvas 91/271/EEB [12] ir 1999/31/EB [13], iki datų, nurodytų šio Akto XII priedo 13 skyriaus "Aplinka" C skirsnio 2 punkte ir B skirsnio 1 punkte, jei pagalbos intensyvumas neviršija taikomų regioninės pagalbos ribų. Mažosioms ir vidutinėms įmonėms, apibrėžtoms Bendrijos dokumentuose [14], intensyvumą galima padidinti iki 15 %. c) aplinkosaugos investicijoms, skirtoms laikytis standartų pagal Tarybos direktyvą 96/61/EB [15], esamiems įrenginiams ir iki datų, nurodytų šio Akto XII priedo 13 skyriaus "Aplinka" D skirsnio 1 punkte, jei pagalbos intensyvumas neviršija 30 % reikalavimus atitinkančių investicinių išlaidų. d) aplinkosaugos investicijoms, skirtoms laikytis standartų pagal Tarybos direktyvą 96/61/EB, iki 2007 m. spalio 31 d. esamiems įrenginiams, kuriems netaikomos nuostatos, išdėstytos šio Akto XII priedo 13 skyriaus "Aplinka" D skirsnio 1 punkte, jei pagalbos intensyvumas neviršija 30 % reikalavimus atitinkančių investicinių išlaidų. e) aplinkosaugos investicijoms, skirtoms laikytis standartų pagal Tarybos direktyvą 2001/80/EB [16], esamiems įrenginiams ir iki datų, nurodytų šio Akto XII priedo 13 skyriaus "Aplinka" D skirsnio 2 punkte, jei pagalbos intensyvumas neviršija 50 % reikalavimus atitinkančių investicinių išlaidų. f) reikalavimus atitinkančios išlaidos, skirtos aplinkosaugos investicijoms, apibrėžiamos pagal Bendrijos rekomendacijų dėl valstybės pagalbos aplinkos apsaugai [17] E.1.7. skirsnį arba vėlesnes taisykles, pakeičiančias esamas rekomendacijas. g) a-f punktuose išdėstytos pereinamojo laikotarpio priemonės taikomos tik tuomet, jei Lenkija teikia pagalbą pagal pirmiau išdėstytas sąlygas. [2] Apibrėžta 1996 m. balandžio 3 d. Komisijos rekomendacijoje 96/280/EB dėl mažųjų ir vidutinių įmonių apibrėžimo (OL L 107, 1996 4 30, p. 4). [3] Apibrėžta 1996 m. balandžio 3 d. Komisijos rekomendacijoje 96/280/EB dėl mažųjų ir vidutinių įmonių apibrėžimo (OL L 107, 1996 4 30, p. 4). [4] Kaip nurodyta Bendrijos regioninės pagalbos dideliems investiciniams projektams daugiašakinės sistemos C priede (OL C 70, 2002 3 19, p. 8). [5] OL C 74, 1998 3 10, p. 9. [6] Tarybos direktyva 76/464/EEB dėl tam tikrų į Bendrijos vandenis išleidžiamų pavojingų medžiagų sukeltos taršos (OL L 129, 1976 5 18, p. 23) su pakeitimais. [7] Tarybos direktyva 82/176/EEB dėl gyvsidabrio išleidimo iš chloro šarminės elektrolizės pramonės ribinių verčių ir kokybės normų (OL L 81, 1982 3 27, p. 29) su pakeitimais. [8] Tarybos direktyva 83/513/EEB dėl kadmio išleidimo ribinių verčių ir kokybės normų (OL L 291, 1983 10 24, p. 1) su pakeitimais. [9] Tarybos direktyva 84/156/EEB dėl pramonės sektorių, išskyrus chloro šarminės elektrolizės pramonę, gyvsidabrio teršalų išleidimo ribinių verčių ir kokybės normų (OL L 99, 1984 4 11, p. 38) su pakeitimais. [10] Tarybos direktyva 86/280/EEB dėl tam tikrų pavojingų medžiagų, įtrauktų į Direktyvos 76/464/EEB priedo I sąrašą, išleidimo ribinių verčių ir kokybės normų (OL L 181, 1986 7 4, p. 16) su pakeitimais. [11] 1996 m. balandžio 3 d. Komisijos rekomendacija 96/280/EB dėl mažųjų ir vidutinių įmonių apibrėžimo (OL L 107, 1996 4 30, p. 4). [12] Tarybos direktyva 91/271/EEB dėl miesto nuotekų valymo (OL L 135, 1991 5 30, p. 40) su pakeitimais. Direktyva su pakeitimais, padarytais Komisijos direktyva 98/15/EB (OL L 67, 1998 3 7, p. 29). [13] Tarybos direktyva 1999/31/EB dėl atliekų sąvartynų (OL L 182, 1999 7 16, p. 1) su pakeitimais. [14] 1996 m. balandžio 3 d. Komisijos rekomendacija 96/280/EB dėl mažųjų ir vidutinių įmonių apibrėžimo (OL L 107, 1996 4 30, p. 4). [15] Tarybos direktyva 96/61/EB dėl taršos integruotos prevencijos ir kontrolės (OL L 257, 1996 10 10, p. 26) su pakeitimais. [16] Europos Parlamento ir Tarybos direktyva 2001/80/EB dėl tam tikrų teršalų, išmetamų į orą iš didelių kurą deginančių įrenginių, kiekio apribojimo (OL L 309, 2001 11 27, p. 3) su pakeitimais. [17] OL L 37, 2001 2 3, p. 3. --------------------------------------------------